Mans gaan nie graag kerk toe nie - www.bybelkennis.co.za
What we are doing to the forests of the world is but a mirror reflection of what we are doing to ourselves and to one another. –Mohandas Karamchand Gandhi (1869-1948)
David Murrow het 'n baie interessante boek geskryf: Why Men Hate Going to Church (2005). Sewe jaar later het nog niks verander nie. Hy het weer oplossings gaan soek en wat hy bevind het, gebruik hy om die boek volledig te hersien: Why Men Hate Going to Church: Completely Revised and Updated. Hier is 'n paar uittreksels uit 'n onderhoud wat hy met Drew Dyck gehad het.
Hoe kan kerke mans trek?
'n Paar eenvoudige veranderinge veral ten opsigte van dekor, taal en kultuur. Voorbeeld: Bring elke week 'n voorwerp na die preekstoel/verhoog en bou jou preek om die voorwerp. Dit is niks nuut nie. Jesus se onderrig was baie konkreet. So vra hy as voorbeeld 'n geldstuk en vra: Wie se gesig sien julle op hierdie geldstuk? Hy loop deur die koringland en sê die koring is wit vir die oes. Hy sê vir Petrus om uit die skuit te klim en die wind in sy gesig te voel. Jesus het konkrete beelde gebruik. Leer van Hom – Hy sal nie omgee nie.
Megakerke is veral suksesvol om mans te trek. Wat kan kleiner kerke doen?
Die oorgrootte meerderheid van kerke is klein – 90% van kerke se erediensbywoning Sondagoggende is minder as 150. Baie van hulle sit vol senior lidmate; hulle sukkel om jongmense aan te trek. Hulle probeer jongmense trek deur na jong vroue uit te reik – beter fasiliteite vir kinders, Bybelstudie vir vroue, ens. Natuurlik is daar niks hiermee verkeerd nie, maar jy gaan nie mans so trek nie.
Het jy 'n macho-tipe leraar nodig om mans te trek?
Nee. Rick Warren huil dikwels op die verhoog. Hoekom is hy dan gewild by mans? Hy is iemand met 'n groot visie. Dit maak hom geloofwaardig by mans. Jy moet mans kan inspireer of deur visie of deur moed.
Tim Keller is nie 'n macho-man nie – hy is 'n man vir groot idees wat in die hoofstad van idees – New York – werk. Mans in Manhattan is denkers. Hulle verdien nie geld deur handearbeid te doen nie – hulle verdien hulle geld met hulle verstand. Hulle soek 'n leraar wat soos hulle dink. Dit doen Keller. Hy beklemtoon uitreike en om dinge gedoen te kry – dinge waarvan mans hou. Mans wil nie 30 jaar in die kerk sit en na preke luister en liedere sing nie. Hulle bereik 'n stadium waar hulle sê: "Ek het gehoor. Wat is daar om te doen?"
Hoe reageer vroue op wat hy sê?
Vroue besef die behoefte aan meer mans in die kerk. Hulle sien hulle mans verveeld daar sit. Hulle sien hulle seuns wat net ophou kerk toe gaan. Hulle sit in die bank met nege ander vroue. Hulle besef die situasie. Die probleem is die mans wat reeds in die kerk is en gelukkig is daar. Hulle is die mense wat sê: "Wel mans moet die liedere leer sing." "Mans moet gemaklik wees om hande vas te hou en mekaar te druk." Hierdie mans is gemaklik en hulle groot bekommernis is om hulle mag in die huidige struktuur te beskerm.
Is dit nie tyd dat ons gaan sit en spesifiek beplan om meer mans Sondagoggende in die kerk te kry nie? Ons moet iets doen.